Contestatele alegeri locale din Belgrad se vor repeta în data de 2 iunie în contextul acuzațiilor care au marcat scrutinul din decembrie 2023, a anunțat președintele Serbiei, Aleksandar Vucic, potrivit AFP preluată de Barron`s.
Scandal după scrutinul din decembrie
Partidul Progresist Sârb (SNS) al lui Aleksandar Vucic a revendicat victoria la alegerile locale și parlamentare din Serbia, însă opozanții susțin că scrutinul a fost marcat de nereguli.
Cursa a fost extrem de strânsă la Belgrad, acolo unde o coaliție de partide ale opoziției și candidații care au concurat sub stindardul "Serbia împotriva Violenței" s-au dovedit a fi un competitor dificil pentru SNS. Partidul președintelui sârb a obținut 49 din cele 110 mandate din Consiliul municipal al capitalei.
Rezultatele votului au fost întâmpinate cu proteste de stradă la care au participat mii de oameni. În ianuarie a fost depusă chiar și o plângere pentru săvârșirea infracțiunii de fraudă.
La Belgrad mai ales, opoziția a acuzat guvernul că le-a permis alegătorilor din Bosnia vecină să voteze ilegal pentru a obține controlul asupra capitalei sârbe.
Organizația pentru Securitate și Cooperare în Europa susține că alegerile au fost "dominate" de Aleksandar Vucic, "care, împreună cu avantajele sistemice ale partidului de guvernământ, a creat condiții injuste pentru concurenți".
Alegerile din Belgrad se vor repeta pe 2 iunie
Primarul în exercțiu al Belgradului anunțase la începutul lunii martie că alegerile municipale se vor repeta, iar Vucic a precizat, duminică, că le-a programat pentru data de 2 iunie.
"Alegerile din Belgrad vor avea loc pe 2 iunie, în timp ce restul alegerilor vor avea loc în conformitate cu termenele legale și constituționale", a declarat Aleksandar Vucic, referindu-se la alegerile locale care se vor desfășura la termen în acest an în 88 de orașe și municipii.
"Este important să avem alegeri la finalul cărora să spună toată lumea, acesta este rezultatul", a subliniat liderul sârb.